b'\n_START_ARTICLE_\nMa\xc5\xa1\xc4\x8dobno telesce\n_START_PARAGRAPH_\nMa\xc5\xa1\xc4\x8dobno telesce (Corpus adiposum) je razpr\xc5\xa1eno tkivo oz. organ pri nekaterih \xc4\x8dlenono\xc5\xbecih, ki ga sestavljajo v glavnem zalo\xc5\xbene celice in je razporejeno po razli\xc4\x8dnih delih telesa teh \xc5\xbeivali. Njegovi glavni vlogi sta skladi\xc5\xa1\xc4\x8denje in pretvorba hranil (intermediarna presnova), zaradi \xc4\x8desar ga pogosto opisujejo kot kombinacijo ma\xc5\xa1\xc4\x8dobnega tkiva in jeter pri \xc4\x8dloveku. Vendar pa ima lahko tudi \xc5\xa1tevilne druge vloge, kot so regulacija presnove z izlo\xc4\x8danjem hormonov, sistemska imunost, sinteza rumenjaka za jaj\xc4\x8deca in zavetje za simbiontske mikroorganizme. Ima mezodermalni izvor in ga obi\xc4\x8dajno sestavlja omre\xc5\xbeje tankih plo\xc5\xa1\xc4\x8d, trakov ali grudic, ki jih vezivno tkivo in traheje dr\xc5\xbeijo v hemocelu, tako da je ve\xc4\x8dina celic v neposrednem stiku s hemolimfo, prek katere poteka izmenjava snovi. Tesno je povezan z epidermisom, prebavili, izlo\xc4\x8dali in jaj\xc4\x8dniki._NEWLINE_Njegova prisotnost, zgradba, celi\xc4\x8dna sestava, lokacija in vloge se mo\xc4\x8dno razlikujejo pri razli\xc4\x8dnih \xc4\x8dlenono\xc5\xbecih, celo med razli\xc4\x8dnimi vrstami znotraj istega rodu ali med razli\xc4\x8dnimi razvojnimi stadiji istega osebka, kjer lahko posamezne ali vse vloge prevzemajo drugi specializirani organi. Najbolj izrazito in tudi najbolje preu\xc4\x8deno je pri \xc5\xbeu\xc5\xbeelkah, kjer ima klju\xc4\x8dno vlogo pri presnovi. Odkrito je bilo tudi pri pipalkarjih, rakih in vseh glavnih skupinah stonog, vendar ne v vseh ni\xc5\xbejih taksonih.'